Broj: 711-I-529-P-47-17/18-05-11

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Darinka Dumbovića, gradonačelnika Grada Petrinje i zastupnika u Hrvatskom saboru,** na 6. sjednici, održanoj 13. travnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Darinka Dumbovića, gradonačelnika Grada Petrinje i zastupnika u Hrvatskom saboru, neće se pokrenuti, s obzirom da navodi iz zaprimljene prijave od 25. siječnja 2017.g. i dopune prijave zaprimljene 23. veljače 2017.g. ne upućuju na moguću povredu odredbi ZSSI-a.**

Obrazloženje

Dana 25. siječnja 2017.g. u knjizi ulazne pošte Povjerenstva, pod poslovnim brojem 711-U-387-P-47/17-01-2, zaprimljena je prijava protiv dužnosnika Darinka Dumbovića, gradonačelnika Grada Petrinje i zastupnika u Hrvatskom saboru, zbog nesrazmjera u imovini, pokretninama, nekretninama i financijama. Dužnosnik se prijavljuje zbog, kako se u prijavi navodi, sumlje u zlouporabu položaja i ovlasti u cilju stjecanja znatne imovinske i materijalne koristi. Povodom zaprimljene prijave otvoren je predmet broj: P-47/17.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika, pri čemu se podnositelju prijave jamči zaštita anonimnosti. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, dok je podstavkom 43. propisano da su gradonačelnici, općinski načelnici i njihovi zamjenici dužnosnici u smislu navedenog Zakona.

Budući su navodi u prijavi općeniti, podnositelj je dopisom od 15. veljače 2017.g. pozvan da predmetnu prijavu specificira i dopuni s konkretnim podacima, kao i da dostavi svu dokumentaciju kojom raspolaže.

Podositelj je 23. veljače 2017.g. dostavio dopunu prijave u kojoj je naveo svoju procjenu vrijednosti nekretnina dužnosnika stečenih kupnjom iz primitaka ostvarenih od nesamostalnog rada kao i štednju bračnog druga dužnosnika. Podositelj poziva Povjerenstvo da utvrdi je li dužnosnik od ostataka primitaka ostvarenih od nesamostalnog rada nepotrebnih za redovan život mogao priskrbiti navedene nekretnine.

Povjerenstvo utvrđuje kako se predmetna prijava odnosi na utvrđenje eventualnog nesrazmjera između prihoda dužnosnika s jedne strane i imovine stečene za vrijeme obnašanja mandata s druge strane; odnosno na tzv. nesrazmjerno bogaćenje dužnosnika za vrijeme obnašanja dužnosti. Sukladno odredbama ZSSI-a Povjerenstvo, u dijelu svoje nadležnosti, provodi i redovitu provjera podataka iz podnesenih izvješća o imovinskom stanju dužnosnika. Redovita provjera podataka u smislu članka 24. ZSSI-a predstavlja provjeru podataka iz izvješća koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske. Redovita provjera podataka provodi se za svako podneseno izvješće o imovinskom stanju dužnosnika. Daljnja nadležnost Povjerenstva, u smislu vođenja postupka pred Povjerenstvom provodi se ukoliko se prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ovog Zakona. Povjerenstvo dakle ne utvrđuje nesrazmjerno bogaćenje dužnosnika, odnosno za isto su nadležna druga tijela u Republici Hrvatskoj.

Povjerenstvo ukazuje i kako je Odlukom i rješenjem Ustavnog suda Republike Hrvatske, broj: U-I-2414/2011, U-I-3890/2011, U-I-4720/2012. od 7. studenoga 2012. („Narodne novine“, broj. 126/12.) ukinut članak 27. ZSSI-a u dijelu koji glasi: „ili ne opravda utvrđeni nesklad ili nerazmjer“. Ustavni sud je pritom, u obrazloženju navedene odluke, izričito naveo kako Povjerenstvo nije tijelo specijalizirano u poreznim, financijskim, knjigovodstvenim i računovodstvenim poslovima da bi moglo donositi konačne odluke o tome je li dužnosnik opravdao ili nije opravdao razliku između podataka navedenih u izvješću i podataka Porezne uprave i drugih nadležnih tijela Republike Hrvatske i znači li ta razlika ujedno i „nesklad ili nerazmjer“ zbog kojeg je potrebno poduzeti odgovarajuće mjere.

Predmetna odluka će se dostaviti Ministrastvu financija, Poreznoj upravi na znanje.

Slijedom navedenog, obzirom da okolnosti koje se navode u prijavi nisu u nadležnosti Povjerenstva, Povjerenstvo je donijelo odluku kao u izreci.

PREDSJEDNICAPOVJERENSTVA

Nataša Novaković, dipl.iur.

Dostaviti:

1. Dužnosnik Darinko Dumbović, elektroničkom dostavom
2. Objava na internetskoj stranici Povjerenstva
3. Ministarstvo financija, Porezna uprava, na znanje
4. Pismohrana